  Виталий Пронин Кылем арня шорын Воткинск городын ортчиз пожарно-спасательной спортъя Россиысь МЧС-лэн кубокез понна нюръяськон. Шаерамы вуылӥзы 13 улосысь 350 пала спортсменъёс. Фото: udmurt.ruНырысь нуналаз спортсменъёс 32 метръем учебной башняе ӝог тубаны быгатэмзэс возьматӥзы. Вормисе потӥзы Москваысь Владимир Сидоренко, Москва улосысь Артём Малинин но Ханты-Мансийскысь Александр Катаев. Тылпу кысон удысын ужась спортсменъёсты вормонэнызы ӟечкылазы Удмуртилэн Тӧроез Александр Бречалов, дано спортсменкамы Галина Кулакова но Россиысь МЧС-лэн Валтӥсь управлениысьтыз генерал-майор Валентин Нелюбин. Мукет нуналаз спортсменъёс ортчизы шуг-секытъёсын 100 метр сюресэз (полоса препятствий). Ӝутэм брус вылтӥ бызизы киосазы 2 рукавъёсын (котькудӥз 5 килограмм), бӧрысь соосты итӥзы створ борды. Таяз ӵошатсконын но куноос шаплыесьгес вал. Бадӟымъёс бере быгатонлыкъёссэс эскеризы 15-18 аресъем пиналъёс но. Тылпу кысӥсьёслэн Воткаысь комплекссы туала куронъёсъя лэсьтэмын, бадӟым ӵошатсконъёс татын нырысьсэ ортчизы. Бадӟымъёс пӧлын вормисьёс луизы Санкт-Петербургысь, Ханты-Мансийскысь но Челябинскысь командаос, егитъёс пӧлын кужмогес вал Ханты-Мансийскысь, Челябинск но Свердловск улосъёсысь командаос. Валентина ЕМЕЛЬЯНОВА  